62013CJ0297
TIESAS SPRIEDUMS (ceturtā palāta)
2014. gada 15. maijā (
*1
)
“Lūgums sniegt prejudiciālu nolēmumu — Tarifu klasifikācija — Kopējais muitas tarifs — Kombinētā nomenklatūra — XVI sadaļas 2. piezīme — Pozīcijas 8422, 8456, 8473, 8501, 8504, 8543, 8544 un 8473 — Jēdzieni “daļas” un “piederumi” — Programmēšanas sistēmām paredzētas daļas un piederumi (motori, barošanas bloki, lāzeri, ģeneratori, kabeļi un termolīmēšanas ierīces) — Prioritāras klasificēšanas pozīcijā 8473 salīdzinājumā ar pārējām 84. un 85. nodaļā ietvertajām pozīcijām neesamība”
Lieta C‑297/13
par lūgumu sniegt prejudiciālu nolēmumu atbilstoši LESD 267. pantam, ko Finanzgericht München (Vācija) iesniedza ar lēmumu, kas pieņemts 2013. gada 25. aprīlī un kas Tiesā reģistrēts 2013. gada 29. maijā, tiesvedībā
Data I/O GmbH
pret
Hauptzollamt München
.
TIESA (ceturtā palāta)
šādā sastāvā: palātas priekšsēdētājs L. Bejs Larsens [L. Bay Larsen], Tiesas priekšsēdētāja vietnieks K. Lēnartss [K. Lenaerts], kas pilda ceturtās palātas tiesneša pienākumus, tiesneši M. Safjans [M. Safjan], J. Malenovskis [J. Malenovský] un K. Jirimēe [K. Jürimäe] (referente),
ģenerāladvokāts M. Vatelē [M. Wathelet],
sekretārs M. Aleksejevs [M. Aleksejev], administrators,
ņemot vērā rakstveida procesu un 2014. gada 5. marta tiesas sēdi,
ņemot vērā apsvērumus, ko sniedza:
—
Data I/O GmbH vārdā – A. Linscheid, Rechtsanwältin,
—
Hauptzollamt München vārdā – C. Erhart-Parzefall, pārstāve,
—
Eiropas Komisijas vārdā – F. Erlbacher un B.‑R. Killmann, pārstāvji,
ņemot vērā pēc ģenerāladvokāta uzklausīšanas pieņemto lēmumu izskatīt lietu bez ģenerāladvokāta secinājumiem,
pasludina šo spriedumu.
Spriedums
1
Lūgums sniegt prejudiciālu nolēmumu ir par XVI sadaļas 2. piezīmes a) punkta interpretāciju Kombinētajā nomenklatūrā (turpmāk tekstā – “KN”), kas ir ietverta I pielikumā Padomes 1987. gada 23. jūlija Regulai (EEK) Nr. 2658/87 par tarifu un statistikas nomenklatūru un kopējo muitas tarifu (OV L 256, 1. lpp.), tās redakcijās, kas izriet no Komisijas 2001. gada 6. augusta Regulas (EK) Nr. 2031/2001 (OV L 279, 1. lpp.), Komisijas 2002. gada 1. augusta Regulas (EK) Nr. 1832/2002 (OV L 290, 1. lpp.), Komisijas 2003. gada 11. septembra Regulas (EK) Nr. 1789/2003 (OV L 281, 1. lpp.) un Komisijas 2004. gada 7. septembra Regulas (EK) Nr. 1810/2004 (OV L 327, 1. lpp.).
2
Šis lūgums ir iesniegts tiesvedībā starp Data I/O GmbH (turpmāk tekstā – “Data I/O”) un Hauptzollamt München (Minhenes Galvenā muitas pārvalde) par motoru, barošanas bloku, lāzeru, ģeneratoru, kabeļu un termolīmēšanas ierīču (heat sealers), kas tiek izmantotas automātiskajās programmēšanas sistēmās, tarifu klasifikāciju.
Atbilstošās tiesību normas
KN
3
KN pamatā ir preču aprakstīšanas un kodēšanas harmonizētā sistēma (turpmāk tekstā – “HS”), ko ir izstrādājusi Muitas sadarbības padome (tagad – Pasaules Muitas organizācija (PMO)) un kas ir pieņemta ar 1983. gada 14. jūnijā Briselē noslēgto starptautisko konvenciju, kura Eiropas Ekonomikas kopienas vārdā kopā ar tās 1986. gada 24. jūnija grozījumu protokolu tika apstiprināta ar Padomes 1987. gada 7. aprīļa Lēmumu 87/369/EEK (OV L 198, 1. lpp.). KN ir pārņemtas HS ietvertās pozīcijas un apakšpozīcijas.
4
Saskaņā ar Regulas Nr. 2658/87, kurā grozījumi izdarīti ar Padomes 2000. gada 31. janvāra Regulu (EK) Nr. 254/2000 (OV L 28, 16. lpp.), 12. panta 1. punktu Eiropas Komisija katru gadu pieņem regulu, kurā atveidota pilna KN versija un muitas nodokļu likmes, ievērojot Eiropas Savienības Padomes vai Komisijas noteiktos pasākumus. Šī regula ir piemērojama no nākamā kalendārā gada 1. janvāra.
5
Pamatlietā pastāvošajiem faktiem ir piemērojamas Regulu Nr. 2031/2001, Nr. 1832/2002, Nr. 1789/2003 un Nr. 1810/2004 redakcijas. Turpmāk izklāstītie atbilstošie noteikumi šajās dažādajās redakcijās ir formulēti identiski.
6
“Vispārīgi [KN] interpretācijas noteikumi” ir ietverti tās pirmās daļas I sadaļas A apakšiedaļā. Tajos ir noteikts:
“[KN] preces klasificē pēc šādiem principiem:
1.
Sadaļu, nodaļu un apakšnodaļu virsraksti doti tikai ērtības labad; juridiski klasifikāciju nosaka pozīciju ieraksti un sadaļu un nodaļu piezīmes, kā arī tālāk izklāstītie noteikumi, ja vien pozīcijās un piezīmēs nav noteikts citādi.
[..]
2.
Ja, piemērojot 2. noteikuma b) punktu, vai cita iemesla dēļ preces pēc pirmā acu uzmetiena var klasificēt divās vai vairākās pozīcijās, klasifikāciju izdara šādi:
a)
priekšroku dod pozīcijai, kurā ir konkrētāks preces apraksts, nevis pozīcijām, kurās preces apraksts ir vispārīgāks. Ja tomēr katra no divām vai vairākām pozīcijām attiecas tikai uz daļu materiālu vai vielu, kas ietilpst jauktās vai saliktās precēs, vai arī tikai uz atsevišķām sastāvdaļām mazumtirdzniecības komplektos, tad šādas pozīcijas uzskata par vienlīdz konkrētām pat tad, ja kādā no tām preču apraksts ir pilnīgāks vai precīzāks;
b)
ja sajaukumus, saliktas preces, kas izgatavotas no dažādiem materiāliem vai sastāv no dažādiem komponentiem, kā arī preces, kas iesaiņotas komplektos mazumtirdzniecībai, nevar klasificēt atbilstīgi šā noteikuma a) punktam, tās klasificē pēc materiāliem vai sastāvdaļām, kas nosaka preces pamatīpašības, ja vien šo principu iespējams piemērot.
[..]”
7
KN otrajā daļā ir ietverta XVI sadaļa “Mehānismi un mehāniskas ierīces; elektroiekārtas; to detaļas; skaņu ierakstīšanas un atskaņošanas aparatūra, televīzijas attēla un skaņas ierakstīšanas un reproducēšanas aparatūra un šādu izstrādājumu detaļas un piederumi”.
8
Šajā KN sadaļā ietvertā 2. piezīme ir formulēta šādi:
“[M]ašīnu daļas (izņemot pozīciju 8484, 8544, 8545, 8546 un 8547 izstrādājumu daļas) klasificē pēc šādiem noteikumiem:
a)
detaļas, kas ir kādā no 84. vai 85. nodaļas pozīcijām iekļautie izstrādājumi (izņemot pozīcijas 8409, 8431, 8448, 8466, 8473, 8485, 8503, 8522, 8529, 8538 un 8548), visos gadījumos klasificē atbilstīgi tām paredzētajām pozīcijām;
b)
citas detaļas, kas paredzētas izmantošanai tikai vai galvenokārt noteikta veida mašīnās vai vairākās vienas pozīcijas mašīnās (ieskaitot pozīcijās 8479 un 8543 iekļautās mašīnas), klasificē kopā ar šīm mašīnām vai attiecīgi pozīcijās 8409, 8431, 8448, 8466, 8473, 8503, 8522, 8529 vai 8538; daļas, kas vienlīdz izmantojamas galvenokārt pozīciju 8517 un 8525–8528 izstrādājumos, tomēr klasificē pozīcijā 8517.
[..]”
9
KN XVI sadaļā ir ietverta tās 84. nodaļa. Tās nosaukums ir “Kodolreaktori, katli, mehānismi un mehāniskas ierīces; to detaļas”.
10
KN pozīcijā 8422, kas ir iekļauta šajā nodaļā, ir ietvertas “trauku mazgājamās mašīnas; iekārtas pudeļu un citu trauku mazgāšanai un žāvēšanai; iekārtas pudeļu, kannu, kārbu, maisiņu vai citu tilpņu pildīšanai, aizvākošanai, noslēgšanai, kapsulēšanai vai marķēšanai; iekārtas pudeļu, burku, tūbiņu un tamlīdzīgas taras aizkapsulēšanai; citādas iekārtas iepakošanai vai iesaiņošanai (ieskaitot karstās vakuuma iesaiņošanas iekārtas); iekārtas dzērienu gāzēšanai”.
11
KN pozīcijas 8456, kas ir iekļauta minētajā nodaļā, nosaukums ir “Darbgaldi dažādu materiālu apstrādei, pielietojot materiālu absorbciju, lāzera vai citu gaismas vai kvantu starojumu, ar ultraskaņu, elektriskā loka izlādi, elektroķīmiskus procesus, elektronu starojumu, jonizējošo starojumu vai apstrādi plazmas lokā”.
12
KN pozīcija 8471 ietilpst tajā pašā nodaļā, un tajā ir ietvertas “Automātiskās datu apstrādes iekārtas un to bloki; magnētiskie vai optiskie lasītāji, iekārtas datu ierakstīšanai kodētā veidā datu vidē un iekārtas šādu datu apstrādei, kas nav norādītas vai iekļautas citur”.
13
KN 84. nodaļā ietvertās pozīcijas 8473 nosaukums ir “Daļas un piederumi (izņemot pārsegus, futrāļus un tamlīdzīgus), kas paredzēti tikai vai galvenokārt pozīcijās 8469–8472 minētajām mašīnām”.
14
KN XVI sadaļā ir ietverta arī 85. nodaļa “Elektroierīces un elektroiekārtas un to detaļas; skaņu ierakstīšanas un atskaņošanas aparatūra, televīzijas attēla un skaņas ierakstīšanas un reproducēšanas aparatūra un šādu izstrādājumu detaļas un piederumi”.
15
Šī KN nodaļa tostarp ietver šādas pozīcijas:
“8501
Elektromotori un elektroģeneratori (izņemot ģeneratoriekārtas):
[..]
8504
Elektrības transformatori, statiskie pārveidotāji (piemēram, taisngrieži) un indukcijas spoles:
[..]
8543
Speciālas elektriskās mašīnas un iekārtas, kas citur šajā nodaļā nav minētas
[..]
8544
Izolēti vadi (ietverot emaljētus vai anodētus), kabeļi (ieskaitot koaksiālos kabeļus) un citi izolēti elektrības vadītāji ar vai bez savienotājiem; optiskās šķiedras kabeļi, kas izgatavoti no atsevišķām šķiedrām aizsargapvalkos, samontēti vai nesamontēti ar elektrības vadītājiem, ar kabeļuzmavām vai bez tām:
[..]”
16
Pamatlietas faktu rašanās laikā preces, kas ietilpa KN pozīcijā 8471, un preces, kas ietilpa šīs nomenklatūras pozīcijā 8473, kā šīs nomenklatūras pozīcijā 8471 ietverto mašīnu daļas bija atbrīvotas no muitas nodokļa, bet KN pozīcijās 8422, 8456, 8501, 8504, 8543 un 8544 klasificētajām precēm bija piemērojams mainīgas likmes muitas nodoklis atbilstoši attiecīgajai apakšpozīcijai.
HS paskaidrojošās piezīmes
17
PMO saskaņā ar Starptautiskās konvencijas par harmonizēto preču aprakstīšanas un kodēšanas sistēmu 8. pantā paredzētajiem nosacījumiem apstiprina HS komitejas pieņemtās paskaidrojošās piezīmes un klasificēšanas atzinumus. Minēto piezīmju redakcija, kas ir piemērojama pamatlietas apstākļiem, ir 2002. gadā pieņemtā redakcija.
18
Šajā redakcijā HS paskaidrojošo piezīmju attiecībā uz 3. vispārīgā noteikuma a) punktu IV punkta a) apakšpunktā tostarp ir precizēts, ka “pozīcija, kurā ir tieši minēts konkrēts izstrādājums, ir specifiskāka nekā pozīcija, kurā ir ietverts izstrādājumu kopums”.
19
HS paskaidrojošās piezīmes attiecībā uz XVI sadaļas 2. piezīmi, kas ir ietvertas šīs sadaļas vispārīgajos apsvērumos, ir formulētas šādi:
“II. – Daļas
Ievērojot I daļā minētos izņēmumus, daļas, kas paredzētas izmantošanai tikai vai galvenokārt noteikta veida mašīnās vai vairākās vienas pozīcijas mašīnās (ieskaitot pozīcijās 8479 un 8543 iekļautās mašīnas), klasificē kopā ar šīm mašīnām. [..]
[..]
Iepriekš minētie noteikumi neattiecas uz daļām, kas veido preci, kas ir paredzēta kādā 84. vai 85. nodaļas pozīcijā (izņemot pozīcijas 8485 un 8548); šādas daļas visos gadījumos ir jāklasificē atsevišķā pozīcijā, pat ja tās ir īpaši paredzētas izmantošanai noteikta veida mašīnā. [..]”
20
HS paskaidrojošās piezīmes attiecībā uz 84. nodaļu ir izteiktas šādi:
“A. – Nodaļas vispārīgā piemērojamība
Ievērojot XVI sadaļas vispārīgos noteikumus, šī nodaļa attiecas uz visām mašīnām, iekārtām, dzinējiem un to daļām, kas nav konkrētāk norādītas 85. nodaļā, izņemot:
[..]
C. – Daļas
Attiecībā uz vispārīgajiem noteikumiem par daļu klasificēšanu skat. skaidrojošās piezīmes attiecībā uz XVI sadaļu, Vispārīgā daļa.
Šajā nodaļā ietverto mašīnu, ierīču vai iekārtu elektrodetaļas, kas ir kādā no 85. nodaļā ietvertajām pozīcijām klasificējamas preces, ietilpst 85. nodaļā. Tas it īpaši attiecas uz elektromotoriem (pozīcija 8501) [..].”
21
HS paskaidrojošajās piezīmēs attiecībā uz pozīciju 8473 ir noteikts:
“Ievērojot vispārīgos noteikumus par daļu klasificēšanu (skat. nodaļas vispārīgos apsvērumus), šī pozīcija aptver daļas un piederumus, kas paredzēti tikai vai galvenokārt pozīcijās 8469–8472 minētajām mašīnām.”
22
HS paskaidrojošajās piezīmēs attiecībā uz 85. nodaļu ir paredzēts:
A. – Nodaļas vispārīgā piemērojamība un struktūra
Šī nodaļa aptver visas elektriskās mašīnas un iekārtas, kā arī to daļas, izņemot:
a)
tāda veida mašīnas un iekārtas, kas ir paredzētas 84. nodaļā un kas tajā ir klasificētas, kaut gan tās ir elektriskas [..];
[..]
C. – Daļas
Attiecībā uz vispārīgajiem noteikumiem par daļu klasificēšanu skat. skaidrojošās piezīmes attiecībā uz XVI sadaļu, Vispārīgā daļa.”
Pamatlieta un prejudiciālais jautājums
23
2002.–2005. gadā Data I/O no ASV ieveda Vācijā elektriskos motorus, barības blokus, lāzerus, ģeneratorus, kabeļus un termolīmēšanas ierīces (turpmāk tekstā visi kopā – “attiecīgās preces”), kas tiek izmantotas automātiskajās programmēšanas sistēmās.
24
Automātiskās programmēšanas sistēmas tiek izmantotas atmiņas moduļu, mikrokontrolieru un loģisko matricu programmēšanā. Programmēšana tiek veikta, ar signālu konversijas palīdzību pārnesot datus no faila vai cita moduļa uz programmējamo moduli. Elektriskie motori programmēšanas laikā fiziski pārvieto programmējamās sistēmas komponentes. Barības bloki tieši ražo strāvu un piegādā jaudu programmēšanas sistēmai. Lāzeri tiek izmantoti komponenšu marķēšanai un ierakstīšanai. Ģeneratori programmēšanas sistēmā rada vakuumu, kas ir vajadzīgs, lai programmēšanas laikā pārvietotu komponentes sistēmā. Kabeļi ļauj savienot dažādos elektroniskos komponentus programmēšanas sistēmā. Termolīmēšanas ierīces savukārt tiek izmantotas, lai salīmētu un iepakotu saprogrammētās komponentes.
25
Preces, kas bija šī importa priekšmets, tika deklarētas kā KN pozīcijā 8471 ietilpstošas preces. Tās tika laistas brīvā apgrozībā, nesamaksājot muitas nodokli.
26
Pēc vēlāk veiktas pārbaudes Hauptzollamt München, uzskatot, ka elektriskie motori, barības bloki, lāzeri, ģeneratori, kabeļi un termolīmēšanas ierīces bija jāklasificē attiecīgi KN pozīcijās 8501, 8504, 8456, 8543, 8544 un 8422, veica šīs klasificēšanas rezultātā radušās ievedmuitas nodokļa vēlāku piedziņu.
27
Šajā ziņā Data I/O cēla prasību iesniedzējtiesā. Savas prasības pamatojumam tā norādīja, ka attiecīgās preces bija jāklasificē KN pozīcijā 8473 kā tādas mašīnas daļas, kas pati ietilpst KN pozīcijā 8471.
28
Hauptzollamt München savukārt uzskata, ka saskaņā ar KN XVI sadaļas 2. piezīmes a) punktu prece, kas ir ietverta KN 84. vai 85. nodaļā, ietilpst šajā pozīcijā pat tad, ja tā var tikt klasificēta arī šīs nomenklatūras pozīcijā 8473.
29
Iesniedzējtiesa uzskata, ka elektriskie motori, barības bloki, lāzeri, ģeneratori, kabeļi un termolīmēšanas ierīces ir Data I/O automātisko programmēšanas sistēmu daļas un ir klasificējamas attiecīgi KN pozīcijās 8501, 8504, 8456, 8543, 8544 un 8422.
30
Šī tiesa, ņemot vērā spriedumu lietā Data I/O (C‑370/08, EU:C:2010:284), tomēr ir paudusi šaubas par šīs klasifikācijas atbilstību, ievērojot KN XVI sadaļas 2. piezīmes a) punktu. Minētā tiesa ir norādījusi, ka Tiesa šī iepriekš minētā sprieduma 43. punktā ir nospriedusi, ka tāds adapteris kā Data I/O programmēšanas sistēmās izmantojamais adapteris var tikt klasificēts KN pozīcijā 8536 vienīgi tad, ja tas nevar tikt klasificēts pozīcijās 8471 un 8473. Līdz ar to KN pozīcijai 8473 varētu būt piešķirama priekšrocība salīdzinājumā ar KN pozīciju 8536, vai pozīcijai 8473 varētu pat tikt atzīta sistemātiska priekšrocība pār citām KN 84. un 85. nodaļā ietvertajām pozīcijām. Tomēr, tostarp norādot uz to, ka Tiesa minētajā spriedumā nebija interpretējusi KN XVI sadaļas 2. piezīmes a) punktu attiecībā uz mašīnu daļu tarifu klasifikāciju, iesniedzējtiesai ir šaubas, ka šādas mašīnu daļas prioritāri būtu klasificējamas pozīcijā 8473. Atsaucoties uz HS paskaidrojošajām piezīmēm attiecībā uz XVI sadaļas 2. piezīmi, uz 84. un 85. nodaļu, kā arī uz šīs sistēmas pozīciju 8473, iesniedzējtiesa uzskata, ka saistībā ar mašīnu daļu klasificēšanu KN pozīcijai 8473 nav prioritātes pār pārējām šīs nomenklatūras 84. un 85. nodaļā ietvertajām pozīcijām.
31
Šādos apstākļos Finanzgericht München nolēma apturēt tiesvedību un uzdot Tiesai šādu prejudiciālu jautājumu:
“Vai [KN] XVI sadaļas 2. piezīmes a) punkts ir interpretējams tādējādi, ka prece, kas atbilst gan nosacījumiem, lai to varētu klasificēt kā daļu [KN] pozīcijas 8473 izpratnē, gan arī nosacījumiem, lai to varētu klasificēt kādā citā 84. vai 85. nodaļas pozīcijā kā atsevišķu preci, ir jāklasificē šajā citā pozīcijā, jo [KN] pozīcijai 8473 nav dodama priekšroka salīdzinājumā ar pārējām [KN] 84. un 85. nodaļā ietvertajām pozīcijām?”
Par prejudiciālo jautājumu
32
Ar savu prejudiciālo jautājumu iesniedzējtiesa būtībā vēlas noskaidrot, vai KN XVI sadaļas 2. piezīmes a) punkts ir interpretējams tādējādi, ka preci, kuru ir iespējams klasificēt gan šīs nomenklatūras pozīcijā 8473 kā minētās nomenklatūras pozīcijā 8471 ietilpstošas mašīnas daļu, gan arī šīs pašas nomenklatūras pozīcijās 8422, 8456, 8501, 8504, 8543 un 8544 kā atsevišķu preci, ir jāklasificē pozīcijā 8473 vai kādā no šīm pēdējām minētajām pozīcijām.
33
Jāatgādina, ka paskaidrojošās piezīmes, ko attiecībā uz KN ir izstrādājusi Eiropas Komisija un ko attiecībā uz HS ir izstrādājusi PMO, ir svarīgas dažādu tarifu pozīciju piemērojamības interpretācijā, lai arī tām nav juridiski saistoša spēka (skat. it īpaši spriedumu Delphi Deutschland, C‑423/10, EU:C:2011:315, 24. punkts).
34
Lai sniegtu iesniedzējtiesai lietderīgu atbildi, vispirms ir jāprecizē, ka KN XVI sadaļas 2. piezīme ir piemērojama tikai “mašīnu daļu” tarifu klasifikācijai (šajā ziņā skat. spriedumu Senelco, 57/85, EU:C:1986:94, 12. punkts).
35
Šajā ziņā ir jānorāda, ka KN, tās redakcijā, kas ir piemērojama pamatlietā, jēdziens “daļas” šīs nomenklatūras XVI sadaļas 2. piezīmes izpratnē nav definēts. Tomēr no Tiesas judikatūras, kas ir izstrādāta attiecībā uz KN pozīciju 8473 un tās XVI sadaļas 2. piezīmes b) punktu, izriet, ka jēdziens “daļas” nozīmē, ka pastāv kopums, kura funkcionēšanai šīs daļas ir nepieciešamas (skat. spriedumus Peacock, C‑339/98, EU:C:2000:573, 21. punkts; Ruma, C‑183/06, EU:C:2007:110, 31. punkts, kā arī Rohm & Haas Electronic Materials CMP Europe u.c., C‑336/11, EU:C:2012:500, 34. punkts). No šīs judikatūras izriet, ka, lai preci varētu kvalificēt kā “daļu”, nepietiek vien pierādīt, ka bez šīs preces mašīna neatbilstu vajadzībām, kam tā ir paredzēta. Vēl ir jāpierāda, ka attiecīgās mašīnas mehāniska vai elektriska darbība ir atkarīga no minētās preces esamības (šajā ziņā skat. spriedumus Turbon International, C‑276/00, EU:C:2002:88, 30. punkts, kā arī Rohm & Haas Electronic Materials CMP Europe u.c., EU:C:2012:500, 35. punkts).
36
Tomēr ir jāatgādina – gadījumā, ja Tiesai ir jāsniedz prejudiciālais nolēmums tarifu klasifikācijas jomā, tās uzdevums ir valsts tiesai papildus izskaidrot kritērijus, kuru lietojums tai ļaus attiecīgās preces pareizi klasificēt KN, nevis veikt šo klasifikāciju pašai, jo Tiesas rīcībā var nebūt visas šim uzdevumam nepieciešamās informācijas. Tādējādi valsts tiesa katrā ziņā ir labākā pozīcijā, lai veiktu šo uzdevumu (spriedums Lecson Elektromobile, C‑12/10, EU:C:2010:823, 15. punkts un tajā minētā judikatūra).
37
Līdz ar to iesniedzējtiesai ir jāizvērtē, vai pamatlietā aplūkojamie barības bloki, kabeļi, motori, ģeneratori, lāzeri un termolīmēšanas ierīces ir uzskatāmi par mašīnu “daļām” KN XVI sadaļas 2. piezīmes izpratnē. Ja tā secinātu, ka šie elementi ir uzskatāmi par šādām mašīnu “daļām”, tai būtu jāveic to klasifikācija atbilstoši šai piezīmei.
38
Šajā ziņā ir jāatgādina, ka saskaņā ar KN XVI sadaļas 2. piezīmes a) punktu “detaļas, kas ir kādā no 84. vai 85. nodaļas pozīcijām iekļautie izstrādājumi (izņemot pozīcijas 8409, 8431, 8448, 8466, 8473, 8485, 8503, 8522, 8529, 8538 un 8548), visos gadījumos klasificē atbilstīgi tām paredzētajām pozīcijām”.
39
Šis klasifikācijas noteikums ir piemērojams, ja attiecīgās daļas sastāv no izstrādājumiem, uz kuriem tiem piemītošo raksturiezīmju dēļ attiecas viena konkrēta tarifu pozīcija, kas ietilpst KN 84. vai 85. nodaļā (šajā ziņā skat. spriedumu Fuss, 60/77, EU:C:1977:213, 2462).
40
Saskaņā ar šo klasifikācijas noteikumu mašīnu daļas, ņemot vērā tām piemītošās raksturiezīmes, kā atsevišķas preces ir klasificējamas konkrētajā pozīcijā, kurā ietilpst šīs preces.
41
Runājot par pamatlietā aplūkojamajiem elektriskajiem motoriem, barības blokiem, lāzeriem, ģeneratoriem, kabeļiem un termolīmēšanas ierīcēm, tie, kā izriet no iesniedzējtiesas sniegtās informācijas, ir preces, kas ietilpst attiecīgi KN pozīcijās 8501, 8504, 8456, 8543, 8544 un 8422. Līdz ar to tie atbilstoši KN XVI sadaļas 2. piezīmes a) punktam var tikt klasificēti šajās pozīcijās. Tomēr iesniedzējtiesa tāpat ir norādījusi, ka visas šīs preces varētu tikt klasificētas arī KN pozīcijā 8473 kā šīs nomenklatūras pozīcijā 8471 ietilpstošas mašīnas daļas.
42
Šajos apstākļos ir jānosaka, vai šīs preces atbilstoši KN XVI sadaļas 2. piezīmes a) punktam ir klasificējamas KN pozīcijās 8422, 8456, 8501, 8504, 8543 un 8544 vai arī KN pozīcijā 8473. Tā kā šī pēdējā minētā pozīcija ir minēta iekavās, kas ir iekļautas minētajā piezīmē, kā arī šīs sadaļas 2. piezīmes b) punktā, nosakot starp šīm pozīcijām pastāvošās attiecības, ir jāizvērtē, pirmkārt, nozīme, kāda ir šīm iekavām, un, otrkārt, starp KN XVI sadaļas 2. piezīmes a) punktu un 2. piezīmes b) punktu pastāvošā saistība.
43
Pirmkārt, runājot par KN XVI sadaļas 2. piezīmes a) punktā ietverto iekavu nozīmi, ir jānorāda, ka šajā piezīmē ir atspoguļots šīs nomenklatūras 3. vispārīgā noteikuma a) punkta saturs, saskaņā ar kuru, ja preces vienlaicīgi var klasificēt divās dažādās pozīcijās, priekšroku dod pozīcijai, kurā ir konkrētāks preces apraksts. Jāprecizē, ka saskaņā ar HS paskaidrojošajām piezīmēm attiecībā uz šo vispārīgo noteikumu “pozīcija, kurā tieši ir minēts konkrēts izstrādājums, ir specifiskāka nekā pozīcija, kurā ir ietverts izstrādājumu kopums”.
44
Tomēr KN pozīcija 8473, ciktāl tā attiecas uz daļām un piederumiem, kuri atzīstami par tādiem, kas galvenokārt vai tikai un vienīgi paredzēti mašīnām vai iekārtām, kas ietilpst KN pozīcijās 8469–8472, tāpat kā pārējās pozīcijas, uz kurām attiecas KN XVI sadaļas 2. piezīmes a) punktā ietvertās iekavas, ir ģenēriska pozīcija.
45
No tā izriet, ka mašīnu daļas, kas kā pastāvīgas preces var tikt klasificētas atbilstošajās pozīcijās, nevar tikt klasificētas KN XVI sadaļas 2. piezīmes a) punkta ietvertajās iekavās minētajās pozīcijās, šajā gadījumā – KN pozīcijā 8473.
46
Otrkārt, runājot par saistību starp KN XVI sadaļas 2. piezīmes a) punktu un 2. piezīmes b) punktu, ir jānorāda, ka, kaut arī KN XVI sadaļas 2. piezīmes a) punktā, kā norādīts šī sprieduma 40. punktā, ir paredzēts klasifikācijas noteikums, kura pamatā ir mašīnu daļām piemītošās raksturiezīmes, KN XVI sadaļas 2. piezīmes b) punktā ir paredzēts klasifikācijas noteikums, kura pamatā ir to pielietojums, ja daļas “ir paredzētas izmantošanai tikai vai galvenokārt noteikta veida mašīnās vai vairākās vienas pozīcijas mašīnās”. Saskaņā ar šo noteikumu “detaļas, kas paredzētas izmantošanai tikai vai galvenokārt noteikta veida mašīnās vai vairākās vienas pozīcijas mašīnās, klasificē kopā ar šīm mašīnām vai attiecīgi pozīcijās 8409, 8431, 8448, 8466, 8473, 8503, 8522, 8529 vai 8538”.
47
No KN XVI sadaļas 2. piezīmes b) punkta formulējuma izriet, pirmkārt, ka tas ir piemērojams tikai tām mašīnu daļām, kas nevar tikt klasificētas atbilstoši šīs piezīmes a) punktam, jo tās nav atsevišķas preces, kuras kā tādas ietilpst KN 84. vai 85. nodaļā ietvertajās konkrētajās pozīcijās. Šāda interpretācija acīmredzami izriet no vairākām KN XVI sadaļas 2. piezīmes b) punkta lingvistiskajām redakcijām, kā, piemēram, angļu un vācu valodas redakcijām, saskaņā ar kurām minētā piezīme attiecas uz “citu daļu” (“other parts”, “andere Teile”) klasifikāciju.
48
Otrkārt, KN XVI sadaļas 2. piezīmes b) punkts, kurā ir paredzēts klasifikācijas noteikums, kura pamatā ir attiecīgās mašīnas daļas pielietojums, tieši ļauj klasificēt šādu daļu KN pozīcijā 8473.
49
Līdz ar to klasificēšana KN pozīcijā 8473 ir iespējama tikai tad, ja nepastāv tāda tarifu pozīcija, kas ļautu klasificēt attiecīgo daļu kā atsevišķu preci. KN pozīcija 8473 tādējādi ir uzskatāma par reziduālu pozīciju un šī iemesla dēļ – par pakārtotu pozīciju salīdzinājumā ar pozīcijām, kas ļauj klasificēt mašīnas daļu kā atsevišķu preci.
50
Turklāt šo secinājumu pamato HS paskaidrojošās piezīmes attiecībā uz šīs sistēmas XVI sadaļas 2. piezīmi, saskaņā ar kurām, ja mašīnu daļas principā ir klasificējamas pozīcijā, kas ir saistīta ar mašīnu vai mašīnām, kam tās ir tieši vai galvenokārt paredzētas, “daļas, kas veido preci, kas ir paredzēta kādā [HS] 84. vai 85. nodaļas pozīcijā, visos gadījumos ir jāklasificē atsevišķā pozīcijā, pat ja tās ir īpaši paredzētas izmantošanai noteikta veida mašīnā”.
51
Līdz ar to ir jāsecina, ka pretēji tam, ko ir apgalvojusi Data I/O, KN XVI sadaļas 2. piezīmes a) punktā nav paredzēta prioritāra mašīnas daļu klasificēšana KN pozīcijā 8473, nevis kādā citā KN 84. un 85. nodaļā ietilpstošā pozīcijā. Tieši pretēji – no šīs nomenklatūras XVI sadaļas 2. piezīmes a) un b) punkta izriet, ka mašīnas daļas klasificēšanai pozīcijā 8473 ir pakārtots raksturs salīdzinājumā ar daļas kā preces klasificēšanu atbilstoši minētās piezīmes a) punktam.
52
Šāda klasificēšanas prioritāte KN pozīcijā 8473 neizriet arī no HS paskaidrojošo piezīmju attiecībā uz šīs sistēmas 85. nodaļu A daļas pirmās rindkopas, saskaņā ar kurām minētā 85. nodaļa “aptver visas elektriskās mašīnas un iekārtas, kā arī to daļas, izņemot tāda veida mašīnas un iekārtas, kas ir paredzētas 84. nodaļā un kas tajā ir klasificētas, kaut gan tās ir elektriskas”.
53
Nenoliedzami, no šīm paskaidrojošajām piezīmēm izriet, ka gadījumā, ja mašīnu vai iekārtu ir iespējams klasificēt gan KN 84. nodaļā, gan tās 85. nodaļā ietilpstošā pozīcijā, tās tarifu klasifikācija ir jāveic saskaņā ar pirmajā minētajā nodaļā ietverto pozīciju. Turklāt sprieduma Data I/O (EU:C:2010:284) 43. un 44. punktā Tiesa no HS paskaidrojošo piezīmju attiecībā uz šīs sistēmas 85. nodaļu A daļas pirmās rindkopas ir izsecinājusi, ka tāda mašīnas daļa kā minētajā lietā aplūkotajās programmēšanas iekārtās Data I/O izmantotais adapteris var tikt klasificēts KN pozīcijā 8536 vienīgi tad, ja tas neietilpst minētās nomenklatūras pozīcijās 8471 un 8473.
54
Tomēr ir jānorāda, ka HS paskaidrojošo piezīmju attiecībā uz šīs sistēmas 85. nodaļu A daļas pirmajā rindkopā paredzētais noteikums nav piemērojams mašīnu daļu KN XVI sadaļas 2. piezīmes izpratnē tarifu klasifikācijai.
55
Pirmkārt, saskaņā ar HS paskaidrojošo piezīmju attiecībā uz šīs sistēmas 85. nodaļu A daļas pirmo rindkopu šī nodaļa aptver visas elektriskās mašīnas un iekārtas, kā arī to daļas, izņemot tostarp “tāda veida mašīnas un iekārtas, kas ir paredzētas 84. nodaļā”. Tomēr mašīnu daļas šajā izņēmumā nav paredzētas. Otrkārt, runājot konkrēti par mašīnu daļām, šo paskaidrojošo piezīmju C daļā ir ietverta norāde uz XVI sadaļas vispārīgajiem noteikumiem, kuros tostarp ir ietverta iepriekš minētā 2. piezīme.
56
Līdz ar to HS paskaidrojošo piezīmju attiecībā uz šīs sistēmas 85. nodaļu A daļas pirmā rindkopa nevar tikt uzskatīta nedz par izņēmumu no mašīnu daļu klasificēšanas noteikumiem, kas izriet, piemēram, no XVI sadaļas 2. piezīmes, nedz arī par tādu, kurā būtu paredzēts dot priekšroku mašīnu daļu klasificēšanai šīs nomenklatūras pozīcijā 8473 salīdzinājumā ar tās 85. nodaļā ietvertajām pozīcijām.
57
Turklāt šādu mašīnu daļu klasificēšanas prioritāte pozīcijā 8473, nevis citās KN 84. un 85. nodaļā ietilpstošajās pozīcijās nevar tikt izsecināta arī no citiem spriedumiem, uz kuriem ir atsaukusies Data I/O un kuros Tiesa esot veikusi prioritāru tarifu klasifikāciju KN pozīcijā 8473.
58
Vispirms, runājot par spriedumu Peacock (EU:C:2000:573), ir jākonstatē, ka Tiesa tā 21. punktā ir norādījusi, ka minētajā lietā aplūkojamās preces, proti, tīkla kartes, kas paredzētas ievietošanai datoros, nav uzskatāmas par mašīnas “daļām”. Līdz ar to no tā, ka Tiesa ir vienīgi izvērtējusi iespēju klasificēt šīs preces KN pozīcijā 8471 vai pozīcijā 8473, neizvērtējot šīs nomenklatūras pozīciju 8517, nevar tikt secināts, ka mašīnas daļa prioritāri ir klasificējama minētās nomenklatūras pozīcijā 8473, nevis kādā no pārējām KN 85. nodaļā ietilpstošajām pozīcijām.
59
Turpinājumā, runājot par spriedumu Turbon International (C‑250/05, EU:C:2006:681), pietiek norādīt, pirmkārt, ka lietā, kurā tika taisīts šis spriedums, nebija izvirzīts nekāds jautājums par mašīnas daļas KN XVI sadaļas 2. piezīmes izpratnē klasificēšanu. Otrkārt, no sprieduma Turbon International (EU:C:2002:88) 31. punkta katrā ziņā izriet, ka abās šajās lietās aplūkotā tintes patrona nav uzskatāma par “daļu” KN pozīcijas 8473 izpratnē.
60
Attiecībā uz spriedumu Kloosterboer Services (C‑173/08, EU:C:2009:382) ir jānorāda, ka Tiesa šajā spriedumā ir piemērojusi KN 3. vispārīgā noteikuma b) punktu, kas attiecas uz no dažādiem materiāliem sastāvošu produktu, kuri ir ietverti dažādās KN apakšpozīcijās, klasifikāciju. Saskaņā ar šo vispārīgo noteikumu, lai veiktu preces tarifu klasifikāciju, ir jānosaka, kurš no materiāliem, kas veido minētās preces sastāvdaļas, ir tas, kas piešķir precei tās pamatīpašību (spriedums Kloosterboer Services, EU:C:2009:382, 31. punkts). Piemērojot šo vispārīgo noteikumu, Tiesa šajā pēdējā minētajā spriedumā veica secīgu KN tarifu pozīciju 84733090 un 84145930 pārbaudi. No šīs pārbaudes nevar tikt secināts, ka Tiesa būtu vēlējusies atzīt jebkādu KN pozīcijas 8473 pārākumu pār pārējām 84. nodaļā vai pat šīs nomenklatūras 85. nodaļā ietilpstošajām pozīcijām, veicot tarifu klasifikāciju atbilstoši minētās nomenklatūras XVI nodaļas 2. piezīmei.
61
Līdz ar to, runājot par attiecīgajām precēm un ievērojot vērtējumu, kas šajā ziņā ir jāizdara iesniedzējtiesai, tā kā šīs preces ir iespējams klasificēt gan KN pozīcijā 8473 kā KN pozīcijā 8471 ietilpstošas mašīnas daļas, gan kā preces atbilstoši kādai no KN pozīcijām 8422, 8456, 8501, 8504, 8543 un 8544, tās, ņemot vērā to attiecīgās raksturiezīmes, ir jāklasificē kā atsevišķas preces vienā no šīm pēdējām minētajām pozīcijām.
62
Ņemot vērā visus iepriekš minētos apsvērumus, uz uzdoto jautājumu ir jāatbild, ka KN XVI sadaļas 2. piezīmes a) punkts ir jāinterpretē tādējādi, ka prece, kas var tikt klasificēta gan šīs nomenklatūras pozīcijā 8473 kā mašīnas, kas ietilpst minētās nomenklatūras pozīcijā 8471, daļa, gan kādā no šīs pašas nomenklatūras pozīcijām 8422, 8456, 8501, 8504, 8543 un 8544 kā atsevišķa prece, ņemot vērā tās attiecīgās raksturiezīmes, ir jāklasificē kā atsevišķa prece kādā no šīm pēdējām minētajām pozīcijām.
Par tiesāšanās izdevumiem
63
Attiecībā uz pamatlietas pusēm šī tiesvedība ir stadija procesā, kuru izskata iesniedzējtiesa, un tā lemj par tiesāšanās izdevumiem. Izdevumi, kas radušies, iesniedzot apsvērumus Tiesai, un kas nav minēto lietas dalībnieku izdevumi, nav atlīdzināmi.
Ar šādu pamatojumu Tiesa (ceturtā palāta) nospriež:
Padomes 1987. gada 23. jūlija Regulas (EEK) Nr. 2658/87 par tarifu un statistikas nomenklatūru un kopējo muitas tarifu, tās redakcijās, kas izriet no Komisijas 2001. gada 6. augusta Regulas (EK) Nr. 2031/2001, Komisijas 2002. gada 1. augusta Regulas (EK) Nr. 1832/2002, Komisijas 2003. gada 11. septembra Regulas (EK) Nr. 1789/2003 un Komisijas 2004. gada 7. septembra Regulas (EK) Nr. 1810/2004, I pielikumā ietvertās kombinētās nomenklatūras XVI sadaļas 2. piezīmes a) punkts ir jāinterpretē tādējādi, ka prece, kas var tikt klasificēta gan šīs nomenklatūras pozīcijā 8473 kā mašīnas, kas ietilpst minētās nomenklatūras pozīcijā 8471, daļa, gan kādā no šīs pašas nomenklatūras pozīcijām 8422, 8456, 8501, 8504, 8543 un 8544 kā atsevišķa prece, ņemot vērā tās attiecīgās raksturiezīmes, ir jāklasificē kā atsevišķa prece kādā no šīm pēdējām minētajām pozīcijām.
[Paraksti]
(
*1
)	Tiesvedības valoda – vācu.